দুই বাসের রেষারেষির জেরে বুধবার সকালে উল্টোডাঙা মোড়ে প্রাণ হারালেন এক মহিলা। একটি বেসরকারি বাসে ওঠার সময় লিপিকা পোদ্দার নামে ওই মহিলা সেই বাসেরই পিছনের টাকায় পিষ্ট হয়ে মারা যান। ওই ঘটনার জেরে এলাকায় উত্তেজনা ছড়ায়। ঘণ্টাখানেক ওই এলাকায় যান চলাচল বিপর্যস্ত হয়। প্রায় একই সময়ে আচার্য জগদীশচন্দ্র বসু রোডে মিনিবাসের ধাক্কায় এক বৃদ্ধার মত্যু হয়।
পুলিশ এবং স্থানীয় সুত্রের খবর, এদিন সকাল সাড়ে ৯টা নাগাদ উল্টোডাঙা মেন রোডে ২১৫ নম্বর রুটের বাসস্ট্যান্ডের বিপরীতে ২১৭ রুটের একটি বেসরকারি বাসে উঠতে যাচ্ছিলেন বছর পঁয়ত্রিশের লিপিকা। সেই সময়ে পিছন থেকে একটি ২০১ রুটের বাস চলে আসে। ২০১ রুটের বাসটিকে দেখে ২১৭ রুটের বাসের চালক আচমকা গতি বাড়িয়ে দেয়। লিপিকা পাদানিতে পা দিলেও বাসে উঠতে পারেননি। তিনি রাস্তায় পড়ে যান। ওই বাসেরই পিছনের চাকা পিষে দেয় লিপিকাকে। আর জি কর হাসপাতালে নিয়ে যাওয়া হলে তাঁকে মৃত বলে জানানো হয়। 

দুর্ঘটনার পরেই এলাকার লোকজন জড়ো হয়ে বিক্ষোভ শুরু করেন। ফলে যান চলাচল বন্ধ হয়ে যায়। পরে বড় পুলিশ বাহিনী গিয়ে পরিস্থিতি নিয়ন্ত্রণে আনে। ঘাতক বাসের চালককে গ্রেফতার করা হয়েছে। আটক করা হয়েছে বাসটিকে। মৃত লিপিকার বাড়ি উল্টোডাঙা থানারই ক্যানেল স্ট্রিটে। ট্র্যাফিক পুলিশের এক কর্তা অবশ্য রেষারেষির কথা মানতে নারাজ। তাঁর যুক্তি, উল্টোডাঙা আন্ডারপাসে খোঁড়াখুঁড়ির জন্য এমনিতেই ওই রাস্তায় গাড়ির লাইন অরবিন্দ সেতু পর্যন্ত চলে যাচ্ছে। সেক্ষেত্রে বাস রেষারেষি করে চালাবে কী করে! ট্র্যাফিক কর্তা রেষারেষির দাবি উড়িয়ে দিলেও পুলিশ অবশ্য বেপরোয়াভাবে গাড়ি চালানোর মামলা রুজু করেছে।
পুলিশ জানিয়েছে, এদিনই সকাল পৌনে ১০টা নাগাদ শেক্সপিয়র সরণি থানা এলাকার আচার্য জগদীশচন্দ্র বসু রোড এবং রডন স্ট্রিটের মোড়ে রাস্তা পারাপারের সময় গড়িয়া-হাওড়া রুটের একটি মিনিবাসের ধাক্কায় কৃষ্ণা চক্রবর্তী (৫৯) নামে এক বৃদ্ধা জখম হন। এস এস কে এম হাসপাতালে নিয়ে গেলে সেখানে কিছু সময় পরে তাঁর মৃত্যু হয়। মৃতের বাড়ি বিজয়গড়ের পল্লীশ্রীতে। ঘাতক বাসের চালককে গ্রেফতার করা হয়েছে।
এদিনই ভোর ৫টা নাগাদ ই এম বাইপাসে মেট্রোপলিটন মোড়ের কাছে একটি ক্যাব সার্ভিসের গাড়ি ডিভাইডারে ধাক্কা মারলে চালক গুরুতর জখম হন। পুলিশ জানিয়েছে, উল্টোডাঙা থেকে দ্রুত গতিতে পরমা আইল্যান্ডের দিকে যাওয়ার পথে হঠাৎ নিয়ন্ত্রণ হারান যাত্রীবিহীন ওই গাড়ির চালক।